CELEX: 62013TN0477
Language: el
Date: 2013-09-04 00:00:00
Title: Υπόθεση T-477/13: Αγωγή της 4ης Σεπτεμβρίού 2013 — Syrian Lebanese Commercial Bank κατά Συμβουλίου

16.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 336/25
            
         Αγωγή της 4ης Σεπτεμβρίού 2013 — Syrian Lebanese Commercial Bank κατά Συμβουλίου
   (Υπόθεση T-477/13)
   2013/C 336/55
   Γλώσσα διαδικασίας: η γαλλική
   
      Διάδικοι
   
   
      Ενάγουσα: Syrian Lebanese Commercial Bank (Βηρυττός, Λίβανος) (εκπρόσωποι: P. Vanderveeren, L. Defalque και T. Bontinck, δικηγόροι)
   
      Εναγόμενο: Συμβούλιο της Ευρωπαϊκής Ένωσης
   
      Αιτήματα της ενάγουσας:
   
   Η ενάγουσα ζητεί από το Γενικό Δικαστήριο:
   
               —
            
            
               να αναγνωρίσει την εξωσυμβατική ευθύνη που υπέχει η Ευρωπαϊκή Ένωση λόγω των αποφάσεων για την εγγραφή και τη διατήρηση της επωνυμίας της ενάγουσας στο παράρτημα ΙΙ του κανονισμού 36/2012/UE του Συμβουλίου,
            
         
               —
            
            
               κατά συνέπεια, να καθορίσει εύλογη και πλήρη αποζημίωση για τη ζημία που υπέστη η ενάγουσα λόγω της παράνομης συμπεριφοράς της Ευρωπαϊκής Ένωσης, ύψους σαράντα ενός εκατομμυρίων εβδομήντα τεσσάρων χιλιάδων εννιακοσίων σαράντα ευρώ (41 074 940 ευρώ), πλέον τόκων αποζημιώσεως και τόκων υπερημερίας με το επιτόκιο της Ευρωπαϊκής Κεντρικής Τράπεζας, για τις κύριες χρηματοδοτικές εργασίες, προσαυξημένο κατά δύο ποσοστιαίες μονάδες, και να επιδικάσει προσωρινή αποζημίωση ενός εκατομμυρίου ευρώ, προσδιοριζόμενο ανάλογα με τις δαπάνες και τις επενδύσεις στις οποίες πρέπει να προβεί η ενάγουσα προς αποκατάσταση της εικόνας της και της φήμης της,
            
         
               —
            
            
               επικουρικώς, εφόσον κριθεί ότι η ζημία πρέπει να εκτιμηθεί εκ νέου, να διατάξει πραγματογνωμοσύνη, σύμφωνα με το άρθρο 65, στοιχείο δ', το άρθρο 66, παράγραφος 1, και το άρθρο 70 του Κανονισμού Διαδικασίας του Γενικού Δικαστηρίου,
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της αγωγής της η ενάγουσα προβάλλει — σχετικά με την παράνομη συμπεριφορά που προσάπτει στο Συμβούλιο τόσο ως προς τη λήψη των μέτρων δεσμεύσεως κεφαλαίων όσο και ως προς τη διατήρησή τους σε ισχύ από τον Ιανουάριου του 2012, τέσσερις ισχυρισμούς που αντλούνται από:
   
               —
            
            
               πρόδηλη πλάνη εκτιμήσεως, η οποία συνίσταται στην εμπλοκή της ενάγουσας στη χρηματοδότηση του συριακού καθεστώτος,
            
         
               —
            
            
               έλλειψη επαρκούς και εμπεριστατωμένης αιτιολογίας των μέτρων που έλαβε το Συμβούλιο σε βάρος της ενάγουσας,
            
         
               —
            
            
               προσβολή των δικαιωμάτων άμυνας, του δικαιώματος σε δίκαιη δίκη και του δικαιώματος σε αποτελεσματική ένδικη προστασία,
            
         
               —
            
            
               ελαττώματα κατά την εξέταση που διενήργησε το Συμβούλιο, τα οποία συνεπάγονται έλλειψη νομιμότητας των ληφθέντων μέτρων.
            
         Η ενάγουσα προβάλλει ότι τα μέτρα δεσμεύσεως κεφαλαίων που έλαβε το Συμβούλιο αποτελούν τη βέβαιη αιτία των υλικών και μη ζημιών που υπέστη η ενάγουσα.
   Από υλικής απόψεως, η ενάγουσα υποστηρίζει ότι υπέστη πολύ σοβαρές ζημίες, σε λειτουργικό και τεχνολογικό επίπεδο, λόγω, μεταξύ άλλων, της διακοπής των επιχειρηματικών σχέσεων με πολλές ευρωπαϊκές και αραβικές τράπεζες, την πολύ μεγάλη και απότομη μείωση του κύκλου εργασιών της και των κερδών της και την απώλεια πολλών τραπεζικών στοιχείων του ενεργητικού μετά το 2012. Επιπλέον, ο προηγούμενος προμηθευτής της τραπεζικού λογισμικού έπαυσε κάθε συναλλαγή με αυτή.
   Από μη υλικής απόψεως, η ενάγουσα ζητεί χρηματική ικανοποίηση για τη βλάβη που υπέστη η εικόνα της, λόγω των παράνομων μέτρων δεσμεύσεως κεφαλαίων που έλαβε το Συμβούλιο εναντίον της.